Ugur deg tmurt n Lezzayer mačči d tilin n waṭas n tutlayin, acku llant tmura yesɛan ugar n ukuẓ n tutlayin maca yal tutlayt s wazal-is d umkan-is. Deg tmurt n Lezzayer ugur yellan d ugur n tassist anda adabu yefka azal i tutlayt taɛrabt dayen i d-yeglan s ugdal n tutlayt n tmaziɣt. Tutlayt n taɛrabt tebḍa ɣef sin wudmawen, tella taɛrabt tunṣibt (Taɛrabt taklasikit) d tin iwumi yettunefk uẓayar unṣib, aya isebgan-d amkan d wazal n tutlayt deg tmurt, imi tutlayt tunṣibt d tin yefren udabu, tella deg tmendawt, tella deg yiḍrisen tella deg yisuḍaf. Asmi ara yefren udabu tutlayt ɣef tayeḍ ad as-yegg aẓayar unnig, adabu yeḍmen aḥraz-is d unerni-is d usifses deg usemres-is.